Henrik Svane (RV), 2000-05-16:
Det er relevant at diskutere behovet for et klagenævn for etnisk diskrimination.
Derfor skal SF have tak for at rejse spørgsmålet.
Vi ved, at mange oplever diskrimination hver dag, og at der generelt er fokus på etniske minoriteter og deres rolle i samfundet.
Der er ingen tvivl om, at mange nydanskere opfatter det som en belastning i dagligdagen, og at det er hårdt mentalt, når man næsten altid føler, at man skal være i forsvarsposition over for anklagende blikke, tilråb, fysiske overgreb osv.
Diskriminationen kommer til udtryk på mange måder.
Alligevel er Det Radikale Venstre usikker på, om et klageorgan er en god idé. På den ene side vil det være et signal til de etniske minoriteter om, at Folketinget tager deres velbefindende alvorligt, på den anden side er det også et signal til mange danskere om, at diskrimination mod etniske minoriteter er mere alvorlig end diskrimination mod f.eks. handicappede eller kvinder.
Det kan medføre en negativ reaktion, der er lige modsat den, vi gerne vil have, hvis vi opretter et klagenævn for etniske minoriteter.
Det Radikale Venstre er bekymret for, at signalet opfattes meget forskelligt af forskellige grupper, og at et klagenævn ikke umiddelbart vil hjælpe på de etniske minoriteters situation.
Det er også en risiko, at et klageorgan alle gode intentioner til trods sander til i klager.
I mange tilfælde vil det medføre en meget vanskelig sagsbehandling og et ikke ubetydeligt brug af ressourcer for at finde ud af, om der egentlig foregik diskrimination i et givet tilfælde.
Risikoen er også, at nogle kunne tænkes at misbruge et sådant klagenævn til at fastholde de etniske minoriteter i en offerrolle.
Jeg nævner ikke dette for at nedtone, at etnisk diskrimination er et reelt problem, men jeg nævner det, fordi det viser sig, at det er meget vanskeligt at vurdere, hvad man vinder ved en bedre mulighed for at klage over oplevet diskrimination.
I Det Radikale Venstre tror vi, det er mere vigtigt at sætte fokus på integrationen og erkende, at uanset hvad vi gør som politikere, ændrer det ikke på, at kulturmødet er problemfyldt, og at der i en periode kan forekomme diskrimination i et vist omfang.
Vi forventer os fortsat meget af integrationsloven og af den nye integrationspakke og især af, at arbejdsmarkedet åbnes for flere og flere nydanskere.
Det vil give en bedre og mere positiv vinkel på kulturmødet og samtidig nedbryde fordomme og etnisk diskrimination.
Integrationsloven forsøger også at gøre op med offerrollen, både når danskere kun opfatter flygtninge som ofre, eller når flygtninge selv gør det.
Det er tværtimod vigtigt at se på nydanskere som en ressource og dermed fokusere på det positive kulturmøde.
Jeg ved godt, at de to forslag ikke nødvendigvis er hinandens modsætninger, men jeg frygter lidt, at vi ender med noget, der i offentligheden vil minde om én lang klagesang, kraftigt forstærket af medierne, der kan risikere at fremme et billede af nydanskerne som nogle brokkehoveder.
Det tager tid, men vi hæfter os ved, at Danmark den 10. maj ophævede forbeholdet over for oprettelsen af et sådant organ og nu støtter oprettelsen af et organ med det forbehold, at medlemsstaterne overlades størst mulig kompetence til den nærmere udformning af organet.
Afslutningsvis vil jeg godt understrege, at vi er meget åbne over for fortsat at diskutere muligheden for at oprette et klagenævn.
De ting, jeg har trukket frem, som tæller imod sådan et initiativ, skal ikke opfattes som en afvisning, men som nogle bekymringer, som vi gerne vil bruge mere tid på at diskutere nærmere, og derfor kan vi ikke stemme for, at regeringen skal fremsætte et lovforslag allerede til november, men, ligesom hr. Ebbe Kalnæs fra CD sagde i sin ordførertale, opfordre til, at vi i Retsudvalget snarest muligt tager kontakt til og måske opsøger lande som Sverige og Irland, der har indført klagenævn, for at se på, hvilke erfaringer man har gjort sig dér, og især fokusere på det, man kunne kalde minimumsregler for at kunne indbringe klager, for at undgå det, jeg var inde på, at man skal sande til i sager, som ligger på et så uvæsentligt niveau, for det vil være til skade for sagen.
Men vi er positive over for at diskutere videre om oprettelse af et klagenævn.